Han var født i Etne i Sunnhordland som sønn av sogneprest Hans Camstrup og Sissel Monsdatter. Han fikk undervisning ved Bergen katedralskole under den kjente rektor Søren Lintrup og ble i 1702 dimittert fra skolen samtidig med Ludvig Holberg. Etter en tid i København vendte han tilbake til Norge uten å ha tatt attestas, livnærte seg en tid som huslærer og bosatte seg i Bergen. Omkring 1718 opprettet han en privatskole i byen, som han trolig drev helt til omkring 1750.